ધરમ પાલ (પરેશ રાવલ) પોતાની જિંદગીથી એકદમ ખુશ છે અને શાંતિથી સમય પસાર કરી રહ્યો છે, પણ ધરમ પાલને એક દિવસ અચાનક જ ખબર પડે છે કે પોતે જેની પાસે મોટો થયો એ તેનાં સાચાં મા-બાપ નથી, તેને તો દત્તક લેવામાં આવ્યો હતો. ધરમને એ પણ ખબર પડે છે કે મૂળ તો તે એક મુસ્લિમ સંતાન છે. સરસ રીતે હિન્દુ ધર્મ નિભાવી રહેલા એક માણસને અચાનક એ પણ ખબર પડે છે કે હવે તેણે કોઈ પણ રીતે મુસ્લિમ ધર્મ અંગીકાર કરીને એની રીતરસમ પણ સ્વીકારવાની છે. ધરમ માટે આ ધર્મસંકટની ક્ષણ છે, પણ તે પોતાના સાચા પિતાની શોધ માટે આ કામ કરવા તૈયાર થઈ જાય છે અને અહીંથી ધરમ માટે મુશ્કેલીઓનો સામનો કરવાનું પણ શરૂ થઈ જાય છે. ધરમને ફરીથી હિન્દુ ધર્મમાં લઈ આવવાનું કામ બાબા નિર્મલ (નસીરુદ્દીન શાહ) સંભાળે છે તો ધરમને મુસ્લિમ ધર્મની રીતરસમ શીખવવાનું કામ નવાબ મેહમૂદ શાહ (અનુ કપૂર) કરે છે. વચ્ચે અન્ય ધર્મના વડાઓ પણ ઉમેરાય છે અને ધરમ પૂરેપૂરી રીતે સંકટમાં મુકાઈ જાય છે.